*Kovács András Ferenc*

**Lapát Elek**

Az én nevem Lapát Elek,

mert szemetet lapátolok,

éjjelente korán kelek:

kinn az utcán van ám dolog!

Csupa csikk és papírfecni

mindennapi szemetem:

nincsen ebben mit szeretni,

de én azért szeretem…

Ej, be csúf a fagylaltostya

lent a macskaköveken:

honnan tudnám, ki nyaldosta?

Szekerembe bevetem…

Hisz én volnék Lapát Elek,

ki seprek és lapátolok,

porfelleget terelgetek:

sepregetni vagány dolog!

Bár a város telejárta,

s ráhányt ezer szemetet:

reggel ragyog minden járda,

szinte bántja szemetek…

Sehol semmi tökmaghalom,

földönfutó falevél:

nem adódik több alkalom,

hogy belekapjon a szél…

Tisztes nevem Lapát Elek,

mert szemetet lapátolok,

bár én sose szemetelek:

szemetelni szamár dolog!